Source: http://samosprava.institute.sk/print/47
Timestamp: 2019-12-16 02:52:30+00:00
Document Index: 11837527

Matched Legal Cases: ['§ 18', '§ 9', '§ 11', '§ 16', '§ 16', '§ 16', '§ 16']

K návrhu záverečného účtu obce ešte pred jeho schválením v obecnom zastupiteľstve vypracúva odborné stanovisko hlavný kontrolór obce (§ 18f ods. 1 písm. c) zákona č. 369/1990 Zb. [1]).
Podkladom na vypracovanie záverečného účtu je účtovná závierka obce. Od 1.1.2008 má byť účtovníctvo obce vedené v súlade s opatrením Ministerstva financií SR č. MF/16786/2007-31 [2] a účtovná závierka má byť zostavená v zmysle opatrenia Ministerstva financií SR č. MF/25755/2007-31 [3].
Platí, že pred schválením je záverečný účet obce zverejnený najmenej na 15 dní spôsobom v obci obvyklým, aby sa k nemu mohli obyvatelia obce vyjadriť (§ 9 ods. 2 zákona č. 369/1990 Zb. [4]).
Návrh záverečného účtu obce prerokúva a schvaľuje obecné zastupiteľstvo (§ 11 ods. 4 písm. b) zákona č. 369/1990 Zb. [5]), pričom platí (§ 16 ods. 12 zákona č. 583/2004 Z. z. [6]), že návrh záverečného účtu sa prerokuje v obecnom zastupiteľstve najneskôr do šiestich mesiacov po uplynutí rozpočtového roka, teda najneskôr do konca júna nasledujúceho roku.
Prerokovanie záverečného účtu obce sa (§ 16 ods. 10 zákona č. 583/2004 Z. z. [7]) uzatvára jedným z týchto výrokov:
Ak sa záverečný účet schváli s výhradami, obecné zastupiteľstvo je (§ 16 ods. 11 zákona č. 583/2004 Z. z. [8]) povinné prijať opatrenia na nápravu nedostatkov.
Zákon o obecnom zriadení explicitne neustanovuje, že by schválené znenie záverečného účtu muselo byť obcou zverejnené tak, ako to uvádza v prípade všeobecne záväzných nariadení, ktoré musia byť každému prístupné na obecnom úrade obce, ktorá ich vydala. Takú povinnosť samosprávam neurčuje ani zákon o rozpočtových pravidlách územnej samosprávy. Napriek tomu je obvyklé, že samosprávy schválené znenie záverečného účtu v úplnej alebo čiastočnej podobe zverejňujú aspoň na webstránkach, ak ich prevádzkujú. Základné obsahové náležitosti záverečného účtu stanovuje zákon (§ 16 ods. 5 zákona č. 583/2004 Z. z. [9]).
Pri zverejňovaní je kľúčové definovať „spôsob v obci obvyklý“. Napríklad obec Chynorany ho vo VZN o zápise detí do základnej školy [10] definuje v danom prípade tak, že sa pod ním myslí oznámenie vyvesením na úradnej tabuli školy, oznámenie vyvesením na úradnej tabuli obce a vyhlásenie oznámenia v obecnom rozhlase.
Mesto Rožňava zverejňuje nielen záverečný účet, ale i vyhodnotenie plnenia a hodnotiacu správu programového rozpočtu, ako i stanovisko hlavného kontrolóra. Presvedčte sa sami na webstránke mesta Rožňava tu [11].
Väčšina samospráv zverejňuje aspoň nejakú informáciu týkajúcu sa záverečného účtu, či už aktuálneho alebo tých minulých. Sú i obce, ktoré nezverejňujú žiadne informácie o záverečnom účte obce. Presvedčte sa sami napríklad na webstránke obce Stará Bystrica tu [12].
Zaujímavým príkladom aktivity v oblasti zverejňovania nad rámec zákonných povinností predstavuje osobná webstránka hlavnej kontrolórky obce Valča, ktorá na nej zverejňuje okrem iného i svoje stanoviská k záverečným účtom obce, viac nájdete tu [13].
Poznáte iné dobré či zlé príklady, na ktoré by bolo vhodné upozorniť? | Odkážte nám [14]
Odporúčania k zverejňovaniu rozpočtov nájdete na webstránke TIS tu [15].
Ako hospodári vaša obec? Viac aj o vašej obci/meste nájdete na webstránke projektu INEKO tu [16].
Projekt pilotnej implementácie programového rozpočtovania na úrovni územnej samosprávy nájdete na webstránke Ministerstva financií SR tu [17].
Ak obec nemá webstránku alebo na svojej webstránke nezverejňuje informácie, ktoré hľadáte, môžete si tieto informácie od obce vyžiadať na základe zákona o slobodnom prístupe k informáciám (zákon č. 211/2000 Z. z. [18]) – ide o informácie, ktoré je obec povinná sprístupniť.
1 | Ako postupovať pri podávaní žiadosti o informácie? [19]
2 | Ako postupovať, keď vám obec vôbec neodpovedala na vašu žiadosť? [20]
3 | Ako postupovať, keď vám obec odmietla sprístupniť požadované informácie? [21]
4 | Ako postupovať, keď vám obec nesprístupnila informácie ani po využití opravných prostriedkov? [22]